Errusia Olinpiar Jokoetan

Errusiak Olinpiar Jokoetan parte-hartze gorabeheratsua izan du, arrazoi historikoengatik.

 Historia 

 XX. mendean 
Olinpiar Jokoetan parte hartu zuen Errusiak 1900etik 1912ra Errusiar Inperio gisa. 1952etik 1988ra Sobietar Batasuna izan zen estatu parte-hartzailea eta han kirolari errusiarrak izaten ziren, logikoki.
Errusiar Federakuntza estatu independente gisa ezarri zenetik, Errusiako Olinpiar Batzordeak ordezkatzen du nazioa, 1993. urtetik, Nazioarteko Olinpiar Batzordean, baina parte-hartzea gorabeheratsua izan du halaber fase historiko honetan. Kirolari errusiarrak bandera ezberdinen pean lehiatu dira zenbait aldiz.

1992ko Jokoetan Bartzelonan, Sobietar Batasuna desegina, haren herrialde gehienek Olinpiar Jokoetako Talde Bateratuaren parte gisa hartu zuten, eta hor izan zen Errusia. Aldiz, Estonia, Lituania eta Letonia herrialde independente gisa ordezkaritza propioekin egon ziren.

 XXI. mendean 
Errusiako Olinpiar Batzordeak dopina jakinaren gainean sustatzen zuelakoan, 2010eko hamarkadan berriro hasi ziren oztopoak Errusiar partaidetzarako. 2018ko Neguko Jokoetan Errusiako Atleta Olinpikoak izenarekin lehiatu ziren. Polemika berak jarraitzen zuelarik, 2020an eta 2022an Errusiako Olinpiar Batzorde izenarekin (ROC gako laburdura) Tokioko 2020ko Udakoetan (2021ean izan ziren) eta Pekingo 2022ko Negukoetan.
2024an Parisen Banakako Atleta Neutral (AIN) gisa, Bielorrusiako kirolariekin batera, kasu honetan Ukrainako gerrak kirol-boikot zabal bat eragin zuelako Errusiaren (eta Bielorrusiaren) aurka nazioarteko hainbat kirol lehiaketatan.

 Joko antolakuntzak 
Udako Olinpiar Jokoen edizio bat antolatu izan da Errusian, Sobiet Batasuna zenean estatua, Moskun 1980an (baina bela probak Estonian izan ziren, Tallinngo kostan).  

2014ko Neguko Jokoak Errusian antolatu zituzten, Sotxin.

 Lehen urrezko dominak 
Errusiaren izenean lehen urrezko domina irabazi zuen kirolaria izan zen patinatzaile artistiko bat, Nikolai Panin-Kolomenkin, Londresen 1908an.

Errusiar Federakuntza estatu gisa ezarri zenetik, lehen partehartze ofiziala izan zen Errusiaren izenean Lillehammerren 1994ko Neguko Jokoetan, eta han izan zituzten zenbait urren artean, lehena eskuratu zuen Aleksandr Golubevek 500 metroko abiadurako patinatzean. Aro honetako Udako Jokoetako lehen agerpena Errusia gisa izan zen Atlantan 1996an, eta han izan ziren urrezko domina desberdinen artean, lehena eskuratu zuen Aleksandr Beketovek eskriman.

 Erreferentziak 

 Kanpo estekak 

Kategoria:Errusiako kirola
Kategoria:Errusia Olinpiar Jokoetan